title: PROVEDBENA UREDBA KOMISIJE (EU) …/... o detaljnim pravilima o najvećim dopuštenim količinama rezidua koje treba uzeti u obzir pri provođenju kontrola za hranu podrijetlom od životinja liječenih u EU-u u skladu s člankom 11. Direktive 2001/82/EZ

text:
               PROVEDBENA UREDBA KOMISIJE (EU) …/...

               оd 21.3.2018.

               o detaljnim pravilima o najvećim dopuštenim količinama rezidua koje treba uzeti u obzir pri provođenju kontrola za hranu podrijetlom od životinja liječenih u EU-u u skladu s člankom 11. Direktive 2001/82/EZ

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EZ) br. 470/2009 Europskog parlamenta i Vijeća od 6. svibnja 2009. o propisivanju postupka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća
                  1
               , a posebno njezin članak 23.,

               budući da:

               (1)Uredbom (EZ) br. 470/2009 predviđeno je određivanje najvećih dopuštenih količina rezidua (dalje u tekstu „NDK”) za farmakološki djelatne tvari namijenjene upotrebi u Uniji u veterinarskomedicinskim proizvodima za primjenu na životinjama koje se koriste za proizvodnju hrane i u biocidnim pripravcima koji se koriste u uzgoju životinja.

               (2)U tablici 1. Priloga Uredbi Komisije (EU) br. 37/2010
                  2
                (dalje u tekstu „tablica 1.”) navedene su farmakološki djelatne tvari i njihova klasifikacija u pogledu NDK-ova u hrani životinjskog podrijetla. Za neke tvari utvrđeni su različiti NDK-ovi za različite vrste ili skupine vrsta životinja i za različita ciljna tkiva kod tih vrsta ili skupina vrsta životinja.

               (3)Člankom 11. Direktive 2001/82/EZ
                  3
                utvrđena su pravila u pogledu liječenja životinja koje se koriste za proizvodnju hrane pogođenih nekom bolešću za koju u državi članici ne postoji odobreni veterinarskomedicinski proizvod. Konkretno, stavkom 2. tog članka, zajedno s člankom 29. Uredbe (EZ) br. 470/2009, predviđeno je da se takve životinje smiju liječiti medicinskim proizvodima koji sadržavaju farmakološki djelatne tvari samo ako su te tvari navedene u tablici 1. Priloga Uredbi (EU) br. 37/2010.

               (4)Komisija je dužna donijeti detaljna pravila o NDK-ovima koje treba uzeti u obzir pri provođenju kontrola za hranu podrijetlom od životinja koje su liječene na temelju članka 11. Direktive 2001/82/EZ. Za određena ciljna tkiva nekih vrsta životinja liječenih u EU-u na temelju članka 11. Direktive 2001/82/EZ moguć je slučaj da NDK-ovi nisu navedeni u tablici 1. Priloga Uredbi Komisije (EU) br. 37/2010. Kako bi se osigurala visoka razina zaštite potrošača, potrebna su posebna pravila kojima će se utvrditi koji se NDK-ovi primjenjuju u tim slučajevima. Pri utvrđivanju tih pravila trebalo bi uzeti u obzir NDK-ove utvrđene Uredbom (EZ) br. 470/2009 za različite životinjske vrste i različita ciljna tkiva za koje je u okviru procjene rizika dokazano da su sigurne za potrošače. Primjena postojećih NDK-ova na kombinacije tkivo – životinjska vrsta za koje NDK nije utvrđen, u kombinaciji s primjenom odgovarajućih razdoblja karencije ili standardnih minimalnih razdoblja karencije u skladu s člankom 11., pruža dovoljna jamstva za sigurnost potrošača.

               (5)Za liječenja u skladu s člankom 11. Direktive 2001/82/EZ, kako bi se utvrdili NDK-ovi za rezidue veterinarskomedicinskih proizvoda kod životinjskih vrsta koje nisu uvrštene u tablicu 1., najprimjerenije je uputiti na NDK-ove navedene u tablici 1. za vrste koje imaju sličnu anatomiju i metabolizam. Stoga bi životinjske vrste koje se koriste za proizvodnju hrane trebalo rasporediti u skupine i međusobno povezati na temelju različitih anatomskih i metaboličkih odnosa među njima.

               (6)Primjenjuju se po mogućnosti NDK-ovi navedeni u tablici 1. za isto ciljno tkivo kod srodne ili bliže srodne vrste, a kao krajnje rješenje primjenjuje se najniži NDK za bilo koje ciljno tkivo kod bilo koje životinjske vrste.

               (7)Ako su u tablici 1. utvrđena ograničenja u pogledu primjene NDK-ova za određene uporabe, ta ograničenja vrijede i za moguće uporabe kod drugih životinjskih vrsta i/ili za druga ciljna tkiva.

               (8)Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

               Članak 1.

               Ovom Uredbom utvrđuju se najveće dopuštene količine rezidua koje treba uzeti u obzir pri provođenju kontrola za hranu podrijetlom od životinja liječenih u EU-u u skladu s člankom 11. Direktive 2001/82/EZ.

               Članak 2.

               1.Za potrebe ove Uredbe životinje koje se koriste za proizvodnju hrane raspoređuju se u sljedeće skupine:

               (a)preživači

               (b)monogastrični sisavci

               (c)perad i bezgrebenke

               (d)riba

               (e)pčele

               (f)rakovi

               (g)mekušci.

               2.Za potrebe ove Uredbe životinjske vrste smatraju se međusobno „srodnima” ili „bliže srodnima” kako slijedi:

               (a)životinjske vrste koje prema stavku 1. pripadaju istoj skupini smatraju se „srodnim” vrstama;

               (b)unutar skupine preživača ovce i koze smatraju se „bliže srodnima” međusobno nego s govedima, a goveda se smatraju „bliže srodnima” međusobno nego s ovcama ili kozama;

               (c)kopitari i zečevi smatraju se jednako srodnima s monogastričnim sisavcima i s preživačima. Međutim, preživači se ne smatraju srodnima ni s kopitarima ni sa zečevima.

               3.Za potrebe ove Uredbe različita ciljna tkiva izjednačuju se kako slijedi:

               (a)ciljno tkivo „koža i masno tkivo” kod svinja i peradi izjednačuje se sa ciljnim tkivom „masno tkivo” kod drugih životinjskih vrsta, i obratno;

               (b)ciljno tkivo „koža i mišići” kod ribe izjednačuje se sa ciljnim tkivom „mišići” kod drugih životinjskih vrsta, i obratno;

               (c)jestivi dijelovi rakova i mekušaca izjednačuju se sa ciljnim tkivom „mišići” kod drugih životinjskih vrsta.

               Članak 3.

               Za farmakološki djelatne tvari uvrštene u tablicu 1. Priloga Uredbi (EU) 37/2010 (dalje u tekstu „tablica 1.”) za koje je utvrđen barem jedan NDK ili privremeni NDK, NDK koje treba uzeti u obzir pri provođenju kontrola za ciljno tkivo dobiveno od životinjske vrste liječene u EU-u u skladu s člankom 11. Direktive 2001/82/EZ („liječena vrsta”) bit će sljedeći:

               (a)ako je u tablici 1. utvrđen barem jedan NDK za to ciljno tkivo kod bilo koje životinjske vrste srodne s liječenom vrstom:

               (1)NDK koji treba uzeti u obzir pri provođenju kontrola jest najniži od svih NDK-ova navedenih u tablici 1. za to ciljno tkivo kod vrste srodne s liječenom vrstom;

               (2)ako je liječena vrsta međutim vrsta na koju se upućuje u članku 2. stavku 2. točki (b) ove Uredbe, a u tablici 1. su utvrđeni NDK-ovi za to ciljno tkivo kod vrsta koje su bliže srodne s liječenom vrstom, NDK koji treba uzeti u obzir pri provođenju kontrola jest najniži od NDK-ova utvrđenih za to ciljno tkivo kod tih bliže srodnih vrsta;

               (b)ako se točka (a) ne primjenjuje, NDK koji treba uzeti u obzir pri provođenju kontrola jest najniži od svih NDK-ova utvrđenih u tablici 1. za to ciljno tkivo kod vrsta koje nisu srodne s liječenom vrstom;

               (c)ako NDK koji treba uzeti u obzir pri provođenju kontrola ne proizlazi ni iz točke (a) ni iz točke (b), NDK koji treba uzeti u obzir pri provođenju kontrola jest najniži od svih NDK-ova utvrđenih u tablici 1. za druga ciljna tkiva kod bilo koje životinjske vrste;

               (d)ako su u tablici 1. navedena ograničenja u pogledu primjene NDK-ova za određene uporabe, ta ograničenja jednako se primjenjuju i kad se primjenjuje NDK iz članka 3. stavka (a), članka 3. stavka (b) i članka 3. stavka (c) za moguće uporabe kod drugih životinjskih vrsta i/ili za druga ciljna tkiva.

               Članak 4.

               Za farmakološki djelatne tvari uvrštene u tablicu 1. Priloga Uredbi (EU) br. 37/2010 za koje se ne zahtijeva NDK u skladu s člankom 14. stavkom 5. Uredbe br. 470/2009, ne zahtijeva se NDK u svrhu provođenja kontrola ni za jedno ciljno tkivo dobiveno od životinjskih vrsta liječenih u EU-u u skladu s člankom 11. Direktive 2001/82/EZ, uz uvjet da se poštuju ograničenja navedena u tablici 1.

               Članak 5.

               Na kontrolirane proizvode primjenjuju se NDK-ovi iz tablice 1. Priloga Uredbi (EU) 37/2010 koji su mjerodavni u vrijeme stavljanja te hrane životinjskog podrijetla na tržište.

               Članak 6.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 21.3.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 152, 16.6.2009., str. 11.

                     (2)

                        Uredba Komisije (EU) br. 37/2010 od 22. prosinca 2009. o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla (SL L 15, 20.1.2010., str. 1.).

                     (3)

                        Direktiva 2001/82/EZ Europskog parlamenta i Vijeća od 6. studenoga 2001. o zakoniku Zajednice o veterinarsko-medicinskim proizvodima (SL L 311, 28.11.2001., str. 1.).


title: PROVEDBENA UREDBA KOMISIJE (EU) …/... o utvrđivanju faza postupka savjetovanja za utvrđivanje statusa nove hrane u skladu s Uredbom (EU) 2015/2283 Europskog parlamenta i Vijeća o novoj hrani

text:
               PROVEDBENA UREDBA KOMISIJE (EU) …/...

               оd 19.3.2018.

               o utvrđivanju faza postupka savjetovanja za utvrđivanje statusa nove hrane u skladu s Uredbom (EU) 2015/2283 Europskog parlamenta i Vijeća o novoj hrani

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2015/2283 Europskog parlamenta i Vijeća o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001
                  1
               , a posebno njezin članak 4.,

               budući da:

               (1)Uredbom (EU) 2015/2283 utvrđena su pravila o stavljanju na tržište i uporabi nove hrane u Uniji.

               (2)Člankom 4. Uredbe (EU) 2015/2283 utvrđena su temeljna načela postupka za utvrđivanje statusa nove hrane. Stavkom 1. tog članka utvrđen je zahtjev da subjekti u poslovanju s hranom provjeravaju je li hrana koju namjeravaju staviti na tržište unutar Unije obuhvaćena područjem primjene ove Uredbe.

               (3)Kako bi se za određenu hranu utvrdio status nove hrane, trebalo bi podnijeti zahtjev za savjetovanje. Države članice trebale bi provjeriti valjanost tih zahtjeva. Stoga je potrebno utvrditi pravila za postupak provjere.

               (4)Pravila bi trebalo utvrditi kako bi se osiguralo da zahtjevi za savjetovanje u svrhu utvrđivanja statusa nove hrane sadržavaju sve podatke potrebne za evaluaciju od strane države članice.

               (5)Kako bi se osiguralo da su subjekti u poslovanju s hranom i javnost informirani o statusu nove hrane, informacije o statusu nove hrane trebale bi biti javno dostupne.

               (6)Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

               Članak 1.
               Područje primjene i predmet

               Ovom Uredbom utvrđuju se pravila za provedbu članka 4. Uredbe (EU) 2015/2283 u pogledu faza postupka savjetovanja u svrhu utvrđivanja je li određena hrana obuhvaćena područjem primjene ove Uredbe.

               Članak 2.
               Definicije

               Uz definicije utvrđene Uredbom (EZ) br. 178/2002 Europskog parlamenta i Vijeća
                  2
                i Uredbom (EU) 2015/2283, primjenjuju se i sljedeće definicije:

               (a)„zahtjev za savjetovanje“ znači zahtjev subjekta u poslovanju s hranom državi članici primateljici da utvrdi status nove hrane za određenu hranu;

               (b)„država članica primateljica” znači prva država članica u kojoj subjekt u poslovanju s hranom namjerava staviti određenu hranu na tržište.

               Članak 3.
               Podnošenje zahtjeva za savjetovanje

               1.Subjekt u poslovanju s hranom savjetuje se s državom članicom primateljicom u skladu s člankom 4. stavkom 2. Uredbe (EU) 2015/2283 podnošenjem zahtjeva za savjetovanje toj državi članici.

               2.Ako subjekt u poslovanju s hranom namjerava staviti određenu novu hranu na tržište u nekoliko država članica istovremeno, on zahtjev za savjetovanje podnosi samo jednoj od tih država članica.

               Članak 4.
               Sadržaj i prezentacija zahtjeva za savjetovanje

               1.Zahtjev za savjetovanje podnosi se u elektroničkom obliku državi članici primateljici i sadržava sljedeće:

               (a)popratno pismo;

               (b)tehničku dokumentaciju;

               (c)popratnu dokumentaciju;

               (d)popratno objašnjenje svrhe i relevantnosti podnesene dokumentacije.

               2.Popratno pismo iz stavka 1. točke (a) sastavlja se u skladu s obrascem iz Priloga I.

               3.Tehnička dokumentacija iz stavka 1. točke (b) sadržava neophodne informacije na temelju kojih država članica primateljica može donijeti odluku o statusu nove hrane, a sastavlja se u skladu s obrascem iz Priloga II.

               4.Odstupajući od stavka 3., podnositelj nije obvezan dostaviti sve elemente na koje se upućuje u Prilogu II. ako je za svaki od elemenata koji nedostaju dostavio odgovarajuće obrazloženje.

               Članak 5.
               Postupak provjere valjanosti zahtjeva za savjetovanje

               1.Država članica primateljica bez odlaganja provjerava je li zahtjev za savjetovanje u skladu sa zahtjevima iz članka 4.

               2.Ako subjekt u poslovanju s hranom u zahtjevu za savjetovanje dostavi nepotpune informacije, država članica primateljica zatražit će od subjekta u poslovanju s hranom da dostavi dodatne informacije ili da dostavi relevantnu ažuriranu verziju zahtjeva za savjetovanje u roku koji utvrđuje država članica primateljica.

               3.Zahtjev za savjetovanje smatra se nevaljanim ako:

               (a)subjekt u poslovanju s hranom ne dostavi zatražene dodatne informacije ili ažuriranu verziju zahtjeva za savjetovanje u roku koji je utvrdila država članica primateljica;

               (b)dostavljene dodatne informacije nisu dovoljne za zaključak da je zahtjev za savjetovanje valjan.

               4.Država članica primateljica odlučuje o valjanosti zahtjeva za savjetovanje i o svojoj odluci bez odlaganja obavještava subjekta u poslovanju s hranom, druge države članice i Komisiju. Ako zahtjev za savjetovanje smatra nevaljanim, država članica primateljica dužna je navesti razloge za taj zaključak.

               Članak 6.
               Postupak evaluacije valjanog zahtjeva za savjetovanje

               1.Država članica primateljica dužna je donijeti odluku o statusu nove hrane za određenu hranu u roku od četiri mjeseca od datuma donošenja odluke o valjanosti zahtjeva za savjetovanje.

               2.Ako država članica primateljica utvrdi da činjenice kojima raspolaže nisu dovoljne za donošenje odluke o statusu nove hrane za određenu hranu, ona može od subjekta u poslovanju s hranom zatražiti da dostavi dodatne informacije. Rok za ispunjenje tog zahtjeva donosi se u dogovoru sa subjektom u poslovanju s hranom.

               Država članica primateljica može se savjetovati s drugim državama članicama i Komisijom.

               3.Ne dovodeći u pitanje članak 4., zahtjev za dodatne informacije iz stavka 2. ne smije rezultirati produljenjem roka iz stavka 1.

               4.U opravdanim slučajevima država članica primateljica može produljiti rok iz stavka 1. za najviše četiri mjeseca. Država članica primateljica o toj odluci obavještava subjekta u poslovanju s hranom, druge države članice i Komisiju i dužna ju je obrazložiti.

               5.Nakon donošenja odluke o statusu nove hrane za određenu hranu, država članica primateljica dužna je o svojoj odluci bez odlaganja obavijestiti subjekta u poslovanju s hranom, druge države članice i Komisiju i dati obrazloženje svoje odluke u skladu s člankom 7. ove Uredbe.

               Članak 7.
               Informacije o statusu nove hrane i objavljivanje

               1.Obavijest iz članka 6. stavka 5. ove Uredbe uključuje sljedeće:

               (a)naziv i opis predmetne nove hrane;

               (b)izjavu u kojoj je navedeno da je predmetna hrana nova, ili da nije nova, ili da samo u dodacima prehrani nije nova;

               (c)razloge kojima se obrazlaže izjava iz točke (b);

               (d)ako predmetna hrana jest nova hrana, najprimjereniju kategoriju hrane kojoj predmetna hrana pripada u skladu s člankom 3. stavkom 2. Uredbe (EU) 2015/2283.

               2.Komisija tu informaciju o statusu nove hrane bez odlaganja objavljuje na svojem web-mjestu.

               Članak 8.
               Nadležna tijela država članica

               Države članice Komisiji dostavljaju kontaktne podatke nacionalnih nadležnih tijela odnosno kontaktnih točaka uspostavljenih za potrebe ove Uredbe do 1. ožujka 2018.

               Komisija te kontaktne podatke objavljuje na svojem web-mjestu najkasnije do 1. svibnja 2018.

               Članak 9.
               Povjerljivost

               1.Subjekt u poslovanju s hranom može od države članice primateljice zatražiti povjerljivo postupanje s određenim informacijama koje je dostavio u sklopu zahtjeva za savjetovanje ako bi se otkrivanjem takvih informacija mogla nanijeti šteta njegovu položaju na tržištu.

               2.Za potrebe stavka 1. subjekt u poslovanju s hranom državi članici primateljici navodi dijelove dostavljenih informacija za koje želi povjerljivo postupanje i dostavlja sve potrebne pojedinosti kako bi potkrijepio svoj zahtjev za povjerljivost.

               3.Država članica primateljica obavještava subjekta u poslovanju s hranom o svojem stajalištu o tome koji dijelovi informacija trebaju ostati povjerljivi.

               Međutim, povjerljivost se ne primjenjuje na sljedeće informacije:

               (a)ime i adresa podnositelja prijave;

               (b)naziv i opis hrane;

               (c)sažetak studija koje je podnio podnositelj zahtjeva;

               (d)ako je primjereno, metoda ili metode analize;

               4.U slučaju savjetovanja s drugim državama članicama u skladu s člankom 6. stavkom 2. drugim podstavkom, država članica primateljica obavještava Komisiju i države članice o svojem stajalištu u pogledu povjerljivosti zahtjeva za savjetovanje.

               5.Nakon primitka obavijesti iz stavka 3. subjekt u poslovanju s hranom može povući svoj zahtjev za savjetovanje u roku od tri tjedna, tijekom kojih se poštuje povjerljivost dostavljenih informacija.

               6.Komisija i države članice poduzimaju potrebne mjere kako bi osigurale odgovarajuću povjerljivost informacija iz stavka 3. primljenih u skladu s ovom Uredbom, osim informacija koje se moraju objaviti radi zaštite zdravlja ljudi.

               7.Ako subjekt u poslovanju s hranom povuče svoj zahtjev za savjetovanje u skladu sa stavkom 5., ni Komisija ni države članice ne otkrivaju informacije za koje je subjekt u poslovanju s hranom zatražio povjerljivo postupanje u skladu sa stavkom 1.

               8.Primjena stavaka od 1. do 7. ne utječe na razmjenu informacija između Komisije i država članica koja je neophodna za razmatranje zahtjeva za savjetovanje podnesenih u skladu s ovom Uredbom.

               Članak 10.
               Stupanje na snagu i primjena

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 19.3.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 327, 11.12.2015., str. 1.

                     (2)

                        Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

    ---documentbreak---

               HR

               PRILOG

               PRILOG I.

               OBRAZAC POPRATNOG PISMA UZ ZAHTJEV ZA SAVJETOVANJE U SVRHU UTVRĐIVANJA STATUSA NOVE HRANE

               Nadležno tijelo države članice:

               Datum: ________

               Predmet: Zahtjev za savjetovanje u svrhu utvrđivanja statusa nove hrane za _____________
                  ___________________________________________________________________________

               Subjekt/i u poslovanju s hranom/stranka koja se savjetuje:

               Društvo: __________________________________________________________________

               Adresa: ____________________________________________________________________

               Broj telefona:___________________________________________________________

               E-pošta: _____________________________________________________________________

               Osoba za kontakt: ______________________________________________________________

               podnosi (podnose) ovaj zahtjev za savjetovanje u svrhu utvrđivanja statusa nove hrane za ___________________________________________________________________________

               S poštovanjem

               Potpis ______________________________________

               Privici:

               Tehnička dokumentacija

               Dokumenti kojima se potkrepljuje zahtjev za savjetovanje

               Popratno objašnjenje

               PRILOG II.

               OBRAZAC ZA TEHNIČKU DOKUMENTACIJU

               U popratnom objašnjenju treba objasniti vezu između pojedinačnih informacija, osobito u pogledu činjenica prezentiranih da bi se potkrijepila uporaba za prehranu ljudi u znatnoj mjeri unutar Unije prije 15. svibnja 1997., ako se moraju razmotriti dokumenti iz niza izvora da bi se donijela odluka.

               Ako su za utvrđivanje statusa nove hrane relevantni samo dijelovi dokumenata, ti dijelovi moraju se istaknuti.

               Za sve vrste hrane, odjeljak 1. mora biti popunjen.

               Za ekstrakte, uz odjeljak 1. mora biti popunjen i odjeljak 2.

               Za hranu koja je rezultat proizvodnog postupka koji se unutar Unije nije upotrebljavao za proizvodnju hrane prije 15. svibnja 1997. moraju biti popunjeni odjeljak 1. (točke od 1. do 3. i točka 7.) i odjeljak 3.

               Odjeljak 1.: Sve vrste hrane (za hranu koja je rezultat proizvodnog postupka koji se unutar Unije nije upotrebljavao za proizvodnju hrane prije 15. svibnja 1997. samo točke od 1. do 3. i točka 7.)

                        1.
                              Opis hrane

                        1.1.
                              Naziv hrane

                        1.2.
                              Detaljan opis hrane, uključujući informacije o tome sastoji li se hrana od sintetiziranih nanomaterijala na koje se upućuje u članku 3. stavku 2. točkama (a) (viii.) i (ix.) Uredbe (EU) 2015/2283

                        1.3.
                              Predložena kategorija kojoj pripada nova hrana u skladu s člankom 3. stavkom 2. točkom (a) Uredbe (EU) 2015/2283, ako je primjenjivo

                        2.
                              Daljnja karakterizacija hrane i/ili izvora hrane (ako je relevantno)

                        A.
                              Organizmi (mikroorganizmi, gljive, alge, biljke, životinje)

                        2.1.
                              Taksonomski naziv (puni latinski naziv s imenom autora)

                        2.2.
                              Sinonimi, drugi nazivi, ako je primjenjivo

                        2.3.
                              Specifikacija na koji se dio organizma odnosi uporaba za prehranu ljudi unutar Unije prije 15. svibnja 1997., ako je primjenjivo

                        2.4. Specifikacija u pogledu čistoće/koncentracije

                        b.
                              Kemijske tvari

                        2.5.
                              CAS broj (brojevi) (ako su dodijeljeni)

                        2.6.
                              Kemijski naziv(i) prema pravilima nomenklature IUPAC

                        2.7.
                              Sinonimi, trgovački naziv, uobičajeni naziv, ako je primjenjivo

                        2.8.
                              Molekularna formula i strukturna formula

                        2.9.
                              Specifikacija u pogledu čistoće/koncentracije

                        3.
                              Uvjeti primjene

                        3.1.
                              Za koju je vrstu uporabe hrana namijenjena?

                        3.2.
                              U kojoj će se vrsti ili vrstama proizvoda hrana upotrebljavati?

                        3.3.
                              Razina/koncentracija (ili raspon razinâ) u proizvodu (proizvodima) u kojima će se hrana upotrebljavati

                        4.
                              Proizvodni postupak

                        4.1.
                              Detaljan opis proizvodnog postupka. Kako bi se opisao proizvodni postupak treba uključiti dijagram toka postupka.

                        5.
                              Povijest uporabe predmetne hrane za prehranu ljudi prije 15. svibnja 1997. unutar Unije

                        5.1.
                              U kojoj mjeri se predmetna hrana konzumirala u znatnoj mjeri u cijeloj Uniji prije 15. svibnja 1997.? Navode se pojedinosti.

                        5.2.
                              U kojoj mjeri se predmetna hrana konzumirala u znatnoj mjeri u jednoj državi članici prije 15. svibnja 1997.? Navode se pojedinosti.

                        5.3.
                              Je li se u Uniji prije 15. svibnja 1997. predmetna hrana konzumirala samo na regionalnoj ili lokalnoj razini? Navode se pojedinosti.

                        5.4.
                              Je li predmetna hrana prije 15. svibnja 1997. u Uniji bila dostupna kao sastojak namijenjen specifičnoj ciljnoj populaciji (npr. hrana za posebne medicinske potrebe)? Navode se pojedinosti.

                        6.
                              Savjetovanje o dostupnosti u Uniji

                        Ako subjekt u poslovanju s hranom nije siguran jesu li informacije kojima raspolaže dovoljne za dokazivanje da se unutar Unije predmetna hrana u znatnoj mjeri koristila za prehranu ljudi prije 15. svibnja 1997., može se savjetovati s drugim subjektima u poslovanju s hranom ili s udruženjima subjekata u poslovanju s hranom kako bi prikupio dovoljno informacija.

                        6.1.
                              Jesu li konzultirani drugi subjekti u poslovanju s hranom ili udruženja subjekata u poslovanju s hranom? Navode se pojedinosti.

                        6.2.
                              Je li predmetna hrana trenutačno dostupna na tržištu unutar Unije? Navode se pojedinosti.

                        7.
                              Dodatne informacije

                        7.1.
                              Postoje li informacije o tome da se predmetni proizvod unutar Unije koristi kao medicinski proizvod u skladu s Direktivom 2001/83/EZ
                           1
                        ?

                        7.2.
                              Postoje li informacije koje bi bile korisne pri utvrđivanju statusa nove hrane? Navode se sve relevantne informacije, čak i ako nisu izričito zatražene.

               Odjeljak 2.: Ekstrakti

                        8.
                              Ekstrakti

                        8.1.
                              Daljnje pojedinosti o izvornim sirovinama za ekstrakt, ako nisu navedene u odjeljku 1. Navode se pojedinosti.

                        8.2.
                              Specifikacija ekstrakta Navode se pojedinosti.

                        8.3.
                              Ako se ekstrakt dobiva iz hrane, hoće li unos bilo koje komponente ekstrakta u predmetnoj hrani biti veći od unosa tih komponenti pri konzumaciji izvorne hrane kao takve? Navode se pojedinosti.

               Odjeljak 3.: Hrana koja je rezultat proizvodnog postupka koji se prije 15. svibnja 1997. nije upotrebljavao za proizvodnju hrane unutar Unije

                        9.
                              Proizvodni postupak

                        9.1.
                              Detaljan opis proizvodnog postupka. Kako bi se opisao proizvodni postupak uključiti dijagram toka postupka.

                        9.2.
                              Utječe li struktura ili sastav predmetne hrane na njezinu hranjivu vrijednost, metabolizam ili razinu nepoželjnih tvari zbog postupka kojim se hrana pripravlja?

                        Navode se pojedinosti.

                        9.3.
                              Proizvodi li se predmetna hrana od sirovine koja se sama po sebi ne konzumira kao dio uobičajene prehrane? Navode se pojedinosti.

                     (1)

                        Direktiva 2001/83/EZ Europskog parlamenta i Vijeća od 6. studenoga 2001. o zakoniku Zajednice o lijekovima za humanu primjenu (SL L 311, 28.11.2001., str. 67.).


title: PROVEDBENA UREDBA KOMISIJE (EU) …/... o utvrđivanju pravila za primjenu Direktive (EU) 2016/1148 Europskog parlamenta i Vijeća u odnosu na dodatne specifikacije elemenata koje pružatelji digitalnih usluga moraju uzeti u obzir u upravljanju rizicima kojima je izložena sigurnost njihovih mrežnih i informacijskih sustava i parametara za utvrđivanje ima li incident znatan učinak

text:
               PROVEDBENA UREDBA KOMISIJE (EU) …/...

               оd 30.1.2018.

               o utvrđivanju pravila za primjenu Direktive (EU) 2016/1148 Europskog parlamenta i Vijeća u odnosu na dodatne specifikacije elemenata koje pružatelji digitalnih usluga moraju uzeti u obzir u upravljanju rizicima kojima je izložena sigurnost njihovih mrežnih i informacijskih sustava i parametara za utvrđivanje ima li incident znatan učinak

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu (EU) 2016/1148 Europskog parlamenta i Vijeća od 6. srpnja 2016. o mjerama za visoku zajedničku razinu sigurnosti mrežnih i informacijskih sustava širom Unije
                  1
               , a osobito njezin članak 16. stavak 8.

               budući da:

               (1)U skladu s Direktivom (EU) 2016/1148 pružatelji digitalnih usluga i dalje mogu slobodno poduzimati tehničke i organizacijske mjere koje smatraju prikladnima i uravnoteženima za upravljanje rizicima kojima su izloženi njihovi mrežni i informacijski sustavi, pod uvjetom da se tim mjerama osigura odgovarajuća razina sigurnosti i uzmu u obzir elementi predviđeni u toj Direktivi.

               (2)Pri utvrđivanju odgovarajućih i uravnoteženih tehničkih i organizacijskih mjera pružatelj digitalnih usluga trebao bi sustavno pristupati sigurnosti informacija služeći se pristupom koji se temelji na riziku.

               (3)Kako bi se osigurala sigurnost sustava i objekata, pružatelji digitalnih usluga trebali bi provesti ocjenjivanje i analizu. Te aktivnosti trebale bi se odnositi na sustavno upravljanje mrežnim i informacijskim sustavima, fizičku sigurnost i sigurnost okoliša, sigurnost opskrbe i kontrolu pristupa.

               (4)Pri provođenju analize rizika u okviru sustavnog upravljanja mrežnim i informacijskim sustavima pružatelje digitalnih usluga trebalo bi poticati da utvrđuju posebne rizike i kvantificiraju njihovu težinu, na primjer, utvrđivanjem prijetnji ključnoj imovini i njihova mogućeg utjecaja na poslovanje i utvrđivanjem najboljih načina za ublažavanje tih prijetnji na temelju trenutačnih sposobnosti i zahtjeva u pogledu resursa.

               (5)Politike u području ljudskih resursa mogle bi se odnositi na upravljanje vještinama, uključujući aspekte koji se odnose na razvoj vještina povezanih sa sigurnošću i osvješćivanjem potrebe za sigurnošću. Pri odlučivanju o odgovarajućem skupu politika o sigurnosti operacija, pružatelje digitalnih usluga trebalo bi poticati da uzmu u obzir aspekte upravljanja promjenama, upravljanja osjetljivošću, formalizacije operativnih i administrativnih postupaka te sistemskog planiranja.

               (6)Politike o arhitekturi sigurnosti mogle bi obuhvaćati razdvajanje mreža i sustava, kao i posebne sigurnosne mjere za ključne djelatnosti kao što su aktivnosti upravljanja. Razdvajanjem mreža i sustava omogućilo bi se pružateljima digitalnih usluga razlikovanje elemenata kao što su prijenos podataka i računalni resursi koji pripadaju jednom korisniku, skupini korisnika, pružatelju digitalnih usluga ili trećim stranama.

               (7)Mjerama poduzetima u odnosu na fizičku sigurnost i sigurnost okoliša trebalo bi zajamčiti sigurnost mrežnih i informacijskih sustava organizacije od štete izazvane incidentima kao što su krađa, požar, poplava ili druge vremenske nepogode, telekomunikacijski problemi ili prekidi opskrbe električnom energijom.

               (8)Sigurnost opskrbe, npr. električnom energijom, gorivom ili sredstvima za hlađenje mogla bi obuhvatiti sigurnost opskrbnog lanca koja posebno uključuje sigurnost nepovezanih izvođača i podizvođača te njihova rukovodstva. Sljedivost ključnih materijala odnosi se na sposobnost pružatelja digitalnih usluga da utvrdi i zabilježi izvore tih materijala.

               (9)Korisnici digitalnih usluga trebali bi obuhvaćati fizičke i pravne osobe koje su korisnici internetskog tržišta ili su pretplatnici na internetsko tržište ili usluge računalstva u oblaku, ili koji su posjetitelji internetske tražilice radi pretraživanja s pomoću ključnih riječi.

               (10)Pri utvrđivanju težine učinka incidenta slučajeve navedene u ovoj Uredbi ne bi trebalo smatrati konačnim popisom znatnih incidenata. Trebalo bi izvući pouke iz provedbe ove Uredbe i iz rada skupine za suradnju u vezi s prikupljanjem informacija o najboljoj praksi u pogledu rizika i incidenata, te iz rasprava o modalitetima za slanje obavijesti o incidentima iz članka 11. stavka 3. točaka (i) i (m) Direktive (EU) 2016/1148. Tako bi mogle nastati sveobuhvatne smjernice o kvantitativnim pragovima parametara za obavještavanje koji kod pružatelja digitalnih usluga mogu aktivirati obvezu obavještavanja u skladu s člankom 16. stavkom 3. Direktive (EU) 2016/1148. Kada je to prikladno, Komisija bi mogla preispitati pragove utvrđene ovom Uredbom.

               (11)Kako bi se nadležnim tijelima omogućilo da budu informirana o mogućim novim rizicima, pružatelje digitalnih usluga trebalo bi poticati da dragovoljno izvještavaju o svakom incidentu čije im značajke prethodno nisu bile poznate, kao što su novi načini iskorištavanja, vektori napada ili akteri prijetnje, ranjivosti i opasnosti.

               (12)Ova Uredba trebala bi se primjenjivati sljedećeg dana nakon isteka roka za prijenos Direktive (EU) 2016/1148.

               (13)Mjere predviđene u ovoj Uredbi u skladu su s mišljenjem Odbora za sigurnost mrežnih i informacijskih sustava iz članka 22. Direktive (EU) 2016/1148,

               DONIJELA JE OVU UREDBU:

               Članak 1.

               Predmet

               Ovom se Uredbom dodatno utvrđuju elementi koje pružatelji digitalnih usluga moraju uzeti u obzir pri utvrđivanju i poduzimanju mjera kako bi se osigurala određena razine sigurnosti mrežnih i informacijskih sustava kojima se služe u okviru pružanja usluga iz Priloga III. Direktivi (EU) 2016/1148, a nadalje se određuju i parametri koje treba uzeti u obzir za određivanje ima li incident znatan učinak na pružanje tih usluga.

               Članak 2.

               Sigurnosni elementi

               1. Sigurnost sustava i objekata iz članka 16. stavka 1. točke (a) Direktive (EU) 2016/1148 znači sigurnost mrežnih i informacijskih sustava i njihova fizičkog okruženja i uključuju sljedeće elemente:

               (a)sustavno upravljanje mrežnim i informacijskim sustavima, što znači pregled informacijskih sustava i utvrđivanje odgovarajućih politika za upravljanje sigurnošću informacija, uključujući analizu rizika, ljudske potencijale, sigurnost poslovanja, sigurnosnu arhitekturu, upravljanje životnim ciklusom zaštićenih podataka i sustava i, prema potrebi, šifriranje i upravljanje šifriranjem.

               (b)

                  fizička sigurnost i sigurnost okoliša, što znači dostupnost skupa mjera za zaštitu mrežnih i informacijskih sustava pružatelja digitalnih usluga od štete primjenom globalnog pristupa koji se temelji na riziku radi rješavanja primjerice kvara sustava, ljudskih pogrešaka, zlonamjernog djelovanja ili djelovanja prirodnih fenomena;

               (c)sigurnost opskrbe, što znači uspostava i održavanje odgovarajućih politika za osiguravanje dostupnosti i prema potrebi sljedivosti ključnih materijala koji se upotrebljavaju u pružanju usluga;

               (d)kontrola pristupa mrežnim i informacijskim sustavima, što znači dostupnost niza mjera kojima se osigurava ovlašten i ograničen fizički i logički pristup mrežnim i informacijskim sustavima, uključujući administrativnu sigurnost mrežnog i informacijskog sustava, na temelju poslovnih i sigurnosnih zahtjeva.

               2. U pogledu rješavanja incidenata iz članka 16. stavka 1. točke (b) Direktive (EU) 2016/1148, mjere koje poduzima pružatelj digitalnih usluga uključuju:

               (a)održavanje i testiranje procesa i postupaka detekcije radi pravovremene i odgovarajuće informiranosti o neuobičajenim događajima;

               (b)postupke i politike za prijavljivanje incidenata i otkrivanje nedostataka i slabosti u njihovim informacijskim sustavima;

               (c)odgovor u skladu s utvrđenim postupcima i obavještavanje o rezultatima poduzetih mjera;

               (d)procjenu ozbiljnosti incidenta, dokumentiranje spoznaja iz analize incidenta i prikupljanje relevantnih podataka koji mogu poslužiti kao dokaz i pridonijeti kontinuiranom procesu poboljšanja.

               3. Upravljanje kontinuitetom poslovanja iz članka 16. stavka 1. točke (c) Direktive (EU) 2016/1148 znači sposobnost organizacije da pruža ili po potrebi ponovno uspostavi pružanje usluga na unaprijed utvrđenoj prihvatljivoj razini nakon incidenta koji je izazvao prekid u radu; što uključuje:

               (a)uspostavu i uporabu kriznih planova na temelju analize učinka na poslovanje radi osiguranja kontinuiteta pružanja usluga pružatelja digitalnih usluga; te planove treba redovito procjenjivati i testirati, primjerice kroz vježbe;

               (b)sposobnost za oporavak od katastrofa; koju treba redovito procjenjivati i testirati, primjerice kroz vježbe.

               4. Praćenje, revizija i testiranje iz članka 16. stavka 1. točke (d) Direktive (EU) 2016/1148 uključuje uspostavljanje i održavanje politike o:

               (a)provođenju planiranog niza promatranja ili mjerenja kako bi se procijenilo funkcioniraju li mrežni i informacijski sustavi na predviđeni način;

               (b)inspekcijama i provjerama kako bi ocijenilo slijedi li se određeni standard ili skup smjernica, je li evidencija točna, a ciljevi učinkovitosti i djelotvornosti ostvareni;

               (c)postupku kojemu je svrha otkriti nedostatke u sigurnosnim mehanizmima mrežnog i informacijskog sustava, čime se štite podaci i održava njihova pravilna funkcija. Taj postupak uključuje tehničke postupke i osoblje uključeno u rad.

               5. Međunarodne norme iz članka 16. stavka 1. točke (e) Direktive (EU) 2016/1148 znače norme koje je donijelo međunarodno normizacijsko tijelo kao što je navedeno u članku 2. stavku 1. točki (a) Uredbe (EU) br. 1025/2012 Europskog parlamenta i Vijeća
                  2
               . U skladu s člankom 19. Direktive (EU) 2016/1148 dopuštena je i primjena europskih ili međunarodno priznatih normi i specifikacija relevantnih za sigurnost mrežnih i informacijskih sustava, uključujući postojeće nacionalne standarde.

               6.  Pružatelji digitalnih usluga dužna su nadležnom tijelu osigurati dostup do odgovarajuće dokumentacije na temelju koje će ono provjeriti usklađenost sa sigurnosnim elementima iz stavaka 1., 2., 3., 4. i 5.

               Članak 3.

               Parametri na temelju kojih se utvrđuje je li učinak incidenta znatan

               1. S obzirom na broj korisnika na koje incident utječe, osobito korisnika koji se oslanjaju na tu uslugu za pružanje vlastitih usluga iz članka 16. stavka 4. točke (a) Direktive (EU) 2016/1148, pružatelj digitalnih usluga mora biti u mogućnosti procijeniti jedno od sljedećeg:

               (a)broj pogođenih fizičkih i pravnih osoba s kojima je sklopljen ugovor o pružanju usluga; ili

               (b)broj pogođenih korisnika koji su se koristili tom uslugom, osobito na temelju podataka o prethodnom prometu.

               2. Trajanje incidenta iz članka 16. stavka 4. točke (b) znači razdoblje od trenutka kad je normalno pružanje usluge poremećeno, u pogledu dostupnosti, autentičnosti, cjelovitosti ili povjerljivosti, do trenutka nastavka pružanja usluge.

               3. Što se tiče veličine zemljopisnog područja na koje utječe incident iz članka 16. stavka 4. točke (c) Direktive (EU) 2016/1148, pružatelj digitalnih usluga mora biti u mogućnosti utvrditi utječe li taj incident na pružanje usluga u određenim državama članicama.

               4. Opseg poremećaja u funkcioniranju usluge iz članka 16. stavka 4. točke (d) Direktive (EU) 2016/1148 mjeri se u odnosu na jednu ili više sljedećih značajki kojima je vrijednost umanjena zbog incidenta: dostupnost, autentičnost, cjelovitost ili povjerljivost podataka ili srodnih usluga.

               5. S obzirom na opseg učinka na gospodarske i društvene aktivnosti iz članka 16. stavka 4. točke (e) Direktive (EU) 2016/1148, pružatelj digitalnih usluga, na temelju pokazatelja kao što su priroda njegovih ugovornih odnosa s klijentom ili, eventualno, potencijalni broj pogođenih korisnika, mora moći zaključiti je li incident uzrokovao znatne materijalne ili nematerijalne gubitke za korisnike, npr. u odnosu na zdravlje, javnu sigurnost ili oštećenje imovine.

               6. Za potrebe stavaka  1., 2., 3., 4. i 5.  pružatelji digitalnih usluga nemaju obvezu prikupljanja dodatnih informacija kojima nemaju pristup.

               Članak 4.

               Znatan učinak incidenta

               1. Smatra se da incident ima znatan učinak ako je nastala najmanje jedna od sljedećih situacija:

               (a)Usluga koju pruža pružatelj digitalnih usluga nije bila dostupna više od 5 000 000 korisničkih sati, pri čemu se izraz korisnički sat odnosi na broj pogođenih korisnika u Uniji u trajanju od šezdeset minuta;

               (b)Incident koji je doveo do gubitka integriteta, autentičnosti ili povjerljivosti pohranjenih ili prenesenih ili obrađenih podataka ili srodnih usluga koje nudi pružatelj digitalnih usluga ili su dostupne putem njegovih mrežnih i informacijskih sustava, utjecao je na više od 100 000 korisnika u Uniji;

               (c)Incident je stvorio opasnost za javnu sigurnost, javnu zaštitu ili gubitak ljudskih života;

               (d)Incident je uzrokovao materijalnu štetu za barem jednog korisnika u Uniji, pri čemu šteta za tog korisnika prelazi 1 000 000 EUR;

               2. Oslanjajući se na najbolje prakse koje je prikupila skupina za suradnju u izvršavanju svojih zadaća u skladu s člankom 11. stavkom 3. Direktive (EU) 2016/1148 i na rasprave u skladu s njezinim člankom 11. stavkom 3. točkom (m), Komisija može preispitati pragove utvrđene u stavku 1.

               Članak 5.

               Stupanje na snagu

               (1)Ova Uredba stupa na snagu dvadesetog dana od dana objave u Službenom listu Europske unije.

               (2)Primjenjuje se od 10. svibnja 2018.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 30.1.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 194, 19.7.2016., str. 1.

                     (2)

                        Uredba (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (SL L 316, 14.11.2012., str. 12.).


title: Provedbena uredba Komisije (EU) 2018/1500 оd 9. listopada 2018. o neproduljenju odobrenja aktivne tvari tiram i zabrani uporabe i prodaje sjemena tretiranog sredstvima za zaštitu bilja koja sadržavaju tiram, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, i o izmjeni Provedbene uredbe Komisije (EU) br. 540/2011 (Tekst značajan za EGP.)

text:
                  10.10.2018

                  HR

                  Službeni list Europske unije

                  L 254/1

         PROVEDBENA UREDBA KOMISIJE (EU) 2018/1500
         оd 9. listopada 2018.
         o neproduljenju odobrenja aktivne tvari tiram i zabrani uporabe i prodaje sjemena tretiranog sredstvima za zaštitu bilja koja sadržavaju tiram, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, i o izmjeni Provedbene uredbe Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1., članak 49. stavak 2. i članak 78. stavak 2.,
         budući da:

                     (1)

                     Direktivom Komisije 2003/81/EZ (2) tiram je uvršten u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari tiram, kako je navedena u dijelu A Priloga Provedbenoj uredbi Komisije (EU) br. 540/2011, istječe 30. travnja 2019.

                     (4)

                     Zahtjev za produljenje odobrenja aktivne tvari tiram podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelj zahtjeva dostavio je dodatnu dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 20. siječnja 2016. Europskoj agenciji za sigurnost hrane („Agencija”) i Komisiji.

                     (7)

                     Agencija je izvješće o ocjeni produljenja dostavila podnositelju zahtjeva i državama članicama na očitovanje te je primljene primjedbe proslijedila Komisiji. Agencija je uz to sažetak dodatne dokumentacije učinila dostupnim javnosti.

                     (8)

                     Agencija je 27. siječnja 2017. Komisiji dostavila zaključak (6) o tome može li se pretpostaviti da tiram ispunjava mjerila za odobravanje iz članka 4. Uredbe (EZ) br. 1107/2009. Agencija je utvrdila visok akutni rizik za potrošače i radnike od primjene tirama folijarnim prskanjem. Nadalje, utvrđen je visok rizik za ptice i sisavce pri svim ocijenjenim reprezentativnim uporabama, uključujući tretiranje sjemena, čak i uzimajući u obzir rezultate procjene rizika provedene s najvišom razinom preciznosti. Na temelju nepotpunih informacija o metabolitu M1 nisu se mogle utvrditi definicije ostataka za potrebe procjene rizika, te stoga nije bilo moguće dovršiti procjenu rizika za potrošače povezanih s unosom hrane ni utvrditi maksimalne razine ostataka. Nadalje, na temelju dostupnih informacija Agencija nije mogla isključiti mogućnost nastajanja N,N-dimetilnitrozamida (NDMA), tvari koja izaziva zabrinutost jer je po svojoj prirodi opasna, u vodi za piće kada se površinska i podzemna voda koja sadržava tiram i njegov metabolit DMCS podvrgava postupcima pročišćavanja vode, a osim toga Agencija je na temelju ograničenih dostupnih informacija utvrdila visok rizik za vodene organizme. Nadalje, na temelju dostupnih informacija Agencija nije mogla donijeti zaključak o potencijalu tirama kao endokrinog disruptora.

                     (9)

                     Komisija je pozvala podnositelja zahtjeva da podnese primjedbe na zaključak Agencije. Nadalje, u skladu s člankom 14. stavkom 1. trećim podstavkom Provedbene uredbe (EU) br. 844/2012 Komisija je pozvala podnositelja zahtjeva da podnese primjedbe na nacrt izvješća o produljenju. Podnositelj zahtjeva podnio je primjedbe, koje su detaljno pregledane.

                     (10)

                     Međutim, unatoč argumentima koje je iznio podnositelj zahtjeva, bojazni u pogledu tvari nisu se mogle ukloniti.

                     (11)

                     Dakle, za jednu ili više reprezentativnih uporaba najmanje jednog sredstva za zaštitu bilja nije utvrđeno da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga je u skladu s člankom 20. stavkom 1. točkom (b) te uredbe primjereno ne produljiti odobrenje za aktivnu tvar tiram.

                     (12)

                     Podnositelj zahtjeva uputio je 18. svibnja 2018. dopis Komisiji u kojemu traži da se iz zahtjeva za produljenje odobrenja uklone reprezentativne uporabe povezane s primjenom folijarnim prskanjem.

                     (13)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (14)

                     Uzimajući u obzir utvrđeni rizik za ptice i divlje sisavce povezan s tretiranim sjemenom, trebalo bi zabraniti stavljanje na tržište i uporabu sjemena koje je tretirano sredstvima za zaštitu bilja koja sadržavaju tiram.

                     (15)

                     Zabrana stavljanja na tržište i uporabe tretiranog sjemena trebala bi se primjenjivati od 31. siječnja 2020. kako bi se omogućilo dostatno prijelazno razdoblje za lanac opskrbe sjemenom s obzirom na ograničenu dostupnost sjemena koje nije tretirano sredstvima koja sadržavaju tiram.

                     (16)

                     Državama članicama trebalo bi dati dovoljno vremena da oduzmu odobrenja za sredstva za zaštitu bilja koja sadržavaju tiram.

                     (17)

                     U slučaju sredstava za zaštitu bilja koja sadržavaju tiram, ako države članice odobre razdoblje odgode u skladu s člankom 46. Uredbe (EZ) br. 1107/2009, to razdoblje trebalo bi isteći najkasnije 30. travnja 2019. za sredstva za zaštitu bilja za folijarnu primjenu i 30. siječnja 2020. za ostala sredstva za zaštitu bilja, uključujući ona koja se upotrebljavaju za tretiranje sjemena.

                     (18)

                     Provedbenom uredbom Komisije (EU) 2018/524 (7) datum isteka odobrenja za tiram produljen je do 30. travnja 2019. kako bi se postupak produljenja mogao završiti prije isteka odobrenja te tvari. Međutim, budući da je odluka donesena prije novog datuma isteka odobrenja, ova bi se Uredba trebala primijeniti što je prije moguće.

                     (19)

                     Ova Uredba nije prepreka ponovnom podnošenju zahtjeva za odobrenje tirama u skladu s člankom 7. Uredbe (EZ) br. 1107/2009.

                     (20)

                     Stalni odbor za bilje, životinje, hranu i hranu za životinje nije donio mišljenje u roku koji je odredio njegov predsjednik. Smatralo se potrebnim donijeti provedbeni akt te je predsjednik odbora podnio nacrt provedbenog akta žalbenom odboru na daljnje razmatranje. Žalbeni odbor nije donio mišljenje,

               DONIJELA JE OVU UREDBU:

            Članak 1.
            Neproduljenje odobrenja aktivne tvari
            Odobrenje za aktivnu tvar tiram ne produljuje se.

            Članak 2.
            Izmjena Provedbene uredbe (EU) br. 540/2011
            U dijelu A Priloga Provedbenoj uredbi (EU) br. 540/2011 briše se unos 73. za tiram.

            Članak 3.
            Zabrana stavljanja na tržište tretiranog sjemena
            Sjeme koje je tretirano sredstvima za zaštitu bilja koja sadržavaju tiram ne smije se upotrebljavati ni stavljati na tržište.

            Članak 4.
            Prijelazne mjere
            Države članice oduzimaju odobrenja za sredstva za zaštitu bilja koja kao aktivnu tvar sadržavaju tiram najkasnije do 30. siječnja 2019.

            Članak 5.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i moraju isteći najkasnije 30. travnja 2019. za sredstva za zaštitu bilja za folijarnu primjenu i 30. siječnja 2020. za ostala sredstva za zaštitu bilja, uključujući ona za tretiranje sjemena.

            Članak 6.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
            Članak 3. primjenjuje se od 31. siječnja 2020..

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. listopada 2018.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Direktiva Komisije 2003/81/EZ od 5. rujna 2003. o izmjeni Direktive Vijeća 91/414/EEZ radi uvrštavanja molinata, tirama i zirama kao aktivnih tvari (SL L 224, 6.9.2003., str. 29.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA (Europska agencija za sigurnost hrane), 2016. „Conclusion on the peer review of the pesticide risk assessment of the active substance tiram” (Zaključak o stručnom pregledu procjene rizika od pesticida koji sadržavaju aktivnu tvar tiram). EFSA Journal 2017.;15(7):4700 [29 str.]. doi:10.2903/j.efsa.2017.4700.

            (7)  Provedbena uredba Komisije (EU) 2018/524 оd 28. ožujka 2018. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari Bacillus subtilis (Cohn 1872) soj QST 713, identičan soju AQ 713, klodinafop, klopiralid, ciprodinil, diklorprop-P, fosetil, mepanipirim, metkonazol, metrafenon, pirimikarb, Pseudomonas chlororaphis soj MA 342, pirimetanil, kvinoksifen, rimsulfuron, spinosad, tiakloprid, tiametoksam, tiram, tolklofos-metil, triklopir, trineksapak, tritikonazol i ziram. (SL L 88, 4.4.2018., str. 4).


title: Provedbena uredba Komisije (EU) 2018/1586 оd 22. listopada 2018. o utvrđivanju odstupanja od Uredbe Vijeća (EZ) br. 1967/2006 u pogledu najmanje udaljenosti od obale, najmanje dubine mora i zabrane ribolova iznad zaštićenih staništa za ribolov obalnim mrežama potegačama u teritorijalnim vodama Hrvatske

text:
                  23.10.2018

                  HR

                  Službeni list Europske unije

                  L 264/16

         PROVEDBENA UREDBA KOMISIJE (EU) 2018/1586
         оd 22. listopada 2018.
         o utvrđivanju odstupanja od Uredbe Vijeća (EZ) br. 1967/2006 u pogledu najmanje udaljenosti od obale, najmanje dubine mora i zabrane ribolova iznad zaštićenih staništa za ribolov obalnim mrežama potegačama u teritorijalnim vodama Hrvatske
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnome moru (1), a posebno njezin članak 4. stavak 5. i članak 13. stavke 5. i 10.,
         budući da:

                     (1)

                     Člankom 4. stavkom 1. Uredbe (EZ) br. 1967/2006 zabranjuje se ribolov povlačnim mrežama koćama, dredžama, okružujućim mrežama plivaricama, potegačama otvorenog mora, obalnim mrežama potegačama ili sličnim mrežama iznad dna pokrivenih morskim cvjetnicama, posebno vrstom Posidonia oceanica ili drugim morskim cvjetnicama.

                     (2)

                     Na zahtjev države članice Komisija može dopustiti odstupanje od članka 4. stavka 1. prvog podstavka Uredbe (EZ) br. 1967/2006 ako su ispunjeni određeni uvjeti utvrđeni u članku 4. stavku 5.

                     (3)

                     Člankom 13. stavkom 1. Uredbe (EZ) br. 1967/2006 zabranjuje se uporaba povlačnih alata unutar 3 morske milje od obale ili unutar izobate od 50 m ako se ta dubina dosegne na kraćoj udaljenosti od obale.

                     (4)

                     Na zahtjev države članice Komisija može dopustiti odstupanje od članka 13. stavka 1. Uredbe (EZ) br. 1967/2006 ako su ispunjeni određeni uvjeti utvrđeni u članku 13. stavku 1. drugom podstavku i članku 13. stavcima 5. i 9.

                     (5)

                     Komisija je 26. siječnja 2016. primila zahtjev Hrvatske za odstupanje od članka 13. stavka 1. prvog podstavka te uredbe za uporabu tradicionalne obalne mreže potegače velike veličine oka „šabakun”, kojom se lovi gof (Seriola dumerili), tradicionalne obalne mreže potegače „oližnice”, kojom se love gavuni (Atherina boyeri) i tradicionalnih obalnih mreža potegača „girarice” i „migavice”, kojima se love gire oblice (Spicara smaris) unutar hrvatskih teritorijalnih voda.

                     (6)

                     U istom je zahtjevu Hrvatska zatražila odstupanje od članka 4. stavka 1. prvog podstavka Uredbe (EZ) br. 1967/2006 za uporabu tradicionalnih obalnih mreža potegača „girarice” i „migavice”, kojima se love gire oblice (Spicara smaris).

                     (7)

                     Zahtjev se odnosi na ribolovne aktivnosti koje je Hrvatska već odobrila i obuhvaća plovila koja sudjeluju u ribolovu više od pet godina i love prema planu upravljanja koji je Hrvatska 30. ožujka 2018. provela Pravilnikom ministra (2) u skladu s člankom 19. stavkom 2. Uredbe (EZ) br. 1967/2006 („hrvatski plan upravljanja”).

                     (8)

                     Znanstveni, tehnički i gospodarski odbor za ribarstvo (STECF) u travnju i listopadu 2016. ocijenio je odstupanje koje je zatražila Hrvatska, zajedno s pripadajućim planom upravljanja. STECF je naglasio potrebu za pojašnjenjima o upotrijebljenom ribolovnom alatu, usputnom ulovu, praćenju i znanstvenim podacima. Hrvatska je Komisiji dostavila odgovarajuća pojašnjenja i na odgovarajući način izmijenila svoj plan upravljanja uvođenjem dodatnih mjera u pogledu kontrole, upravljanja flotom, prikupljanja podataka i praćenja.

                     (9)

                     Odstupanje koje je zatražila Hrvatska ispunjuje uvjete utvrđene u članku 4. stavku 5. i članku 13. stavcima 5. i 9. Uredbe (EZ) br. 1967/2006.

                     (10)

                     To je odstupanje osobito opravdano zemljopisnim ograničenjima s obzirom na osebujnu morfološku strukturu Hrvatske, koja obuhvaća dugu obalu s brojnim otocima i prostornim rasporedom ciljnih vrsta, koji je ograničen isključivo na određene dijelove obalnih područja na dubinama manjima od 50 m. Stoga su ribolovna područja ograničena.

                     (11)

                     U pogledu ribolova gire oblice zahtjev se odnosi na ribolovne aktivnosti koje se obavljaju plovilima ukupne dužine do najviše 12 metara i porivne snage stroja do 85 kW s pomoću pridnenih povlačnih mreža koje se tradicionalno upotrebljavaju na morskom dnu na kojem raste Posidonia, u skladu s člankom 4. stavkom 5. prvim podstavkom Uredbe (EZ) br. 1967/2006. Osim toga, ribolovne aktivnosti u pogledu ribolova gire oblice odnose se na približno 5 % dna pokrivenog morskom cvjetnicom Posidonia oceanica unutar područja obuhvaćenog planom upravljanja i na manje od 5 % dna pokrivenog morskim cvjetnicama u teritorijalnim vodama Hrvatske, u skladu sa zahtjevima iz članka 4. stavka 5. prvog podstavka točaka ii. i iii. Uredbe (EZ) br. 1967/2006.

                     (12)

                     Ribolov se ne može obavljati drugim alatima jer samo obalne mreže potegače imaju tehnička obilježja potrebna za obavljanje ove vrste ribolova.

                     (13)

                     Nadalje, ribolov nema znatan utjecaj na morski okoliš jer su obalne mreže potegače vrlo selektivan alat, ne dodiruju morsko dno i ne mogu djelovati iznad dna pokrivenog morskim cvjetnicama Posidonia oceanica.

                     (14)

                     Zahtjevom je obuhvaćeno 87 plovila. Odstupanje koje je zatražila Hrvatska stoga se odnosi na ograničen broj plovila, u usporedbi s velikim područjem raspodjele flote koja upotrebljava te vrste alata, koja čini 1 % flote i 2 % bruto tonaže.

                     (15)

                     Ta su plovila navedena na popisu dostavljenom Komisiji u skladu s člankom 13. stavkom 9. Uredbe (EZ) br. 1967/2006.

                     (16)

                     Hrvatskim planom upravljanja utvrđuju se sve relevantne definicije o predmetnom ribolovu i jamči da u budućnosti neće biti povećanja ribolovnog napora u skladu s člankom 13. stavkom 9. Uredbe (EZ) br. 1967/2006 jer će se odobrenja za ribolov izdavati samo za određenih 87 plovila kojima je Hrvatska odobrila ribolov. U tom pogledu napominje se da u skladu s hrvatskim planom upravljanja i Pravilnikom ministra nisu predviđena ribolovna područja za obalne mreže potegače „migavicu”, „giraricu” i „šabakun” u ribolovnoj zoni navedenoj kao „A”, dok je obalna mreža potegača „oližnica” dozvoljena samo u ribolovnim podzonama navedenima kao „E4” i „F2”. Osim toga, uporaba obalnih mreža potegača zabranjena je u područjima utvrđenima kao nacionalni parkovi i posebna staništa.

                     (17)

                     Predmetne ribolovne aktivnosti ispunjuju zahtjeve članka 4. Uredbe (EZ) br. 1967/2006. Mreže se izvlače u vodenom stupcu i ne dodiruju morsko dno.

                     (18)

                     Zahtjevi članka 8. stavka 1. točke (h) Uredbe (EZ) br. 1967/2006 nisu primjenjivi jer se odnose na koćarice.

                     (19)

                     U vezi sa zahtjevom za usklađivanje s člankom 9. stavkom 3. Uredbe (EZ) br. 1967/2006 kojim se određuje najmanja veličina oka u pogledu uporabe tradicionalne obalne mreže „oližnice” kojom se love gavuni (Atherina boyeri), Komisija primjećuje da je u skladu s člankom 9. stavkom 7. te uredbe Hrvatska odobrila odstupanje od članka 9. stavka 3. te uredbe u svojem planu upravljanja jer je predmetni ribolov vrlo selektivan, ima zanemariv utjecaj na morski okoliš i na njega ne utječu odredbe članka 4. stavka 5.

                     (20)

                     Komisija napominje da Hrvatska u svojem planu upravljanja nije odobrila odstupanje od zahtjeva iz članka 9. stavka 3. Uredbe (EZ) br. 1967/2006 u pogledu uporabe tradicionalne obalne mreže potegače velike veličine oka „šabakun”, kojom se lovi gof (Seriola dumerili) te u pogledu uporabe tradicionalnih obalnih mreža potegača „girarice” i „migavice”, kojima se love gire oblice (Spicara smaris).

                     (21)

                     Predmetne ribolovne aktivnosti odvijaju se na vrlo maloj udaljenosti od obale i stoga ne ometaju aktivnosti ostalih plovila.

                     (22)

                     Planom upravljanja osigurava se da se ulov vrsta navedenih u Prilogu III. Uredbi (EZ) br. 1967/2006 svede na najmanju moguću mjeru jer su ciljne vrste gof (Seriola dumerili), gavuni (Atherina boyeri) i gire oblice (Spicara smaris), koje nisu spomenute u Prilogu III. Uredbi (EZ) br. 1967/2006, a ribolovne aktivnosti vrlo su selektivne.

                     (23)

                     Ribolovne aktivnosti vrlo su selektivne i nisu namijenjene izlovu glavonožaca.

                     (24)

                     U plan upravljanja uključene su mjere za praćenje ribolovnih aktivnosti, kako je predviđeno člankom 4. stavkom 5. petim podstavkom i člankom 13. stavkom 9. trećim podstavkom Uredbe (EZ) br. 1967/2006 te su time ispunjeni uvjeti iz članka 14. Uredbe Vijeća (EZ) br. 1224/2009 (3).

                     (25)

                     Stoga bi zatražena odstupanja trebalo odobriti.

                     (26)

                     Hrvatska bi u redovitim vremenskim razmacima trebala izvješćivati Komisiju u skladu s planom praćenja koji je predviđen u hrvatskom planu upravljanja.

                     (27)

                     Ograničenim trajanjem odstupanja omogućit će se pravodobne korektivne mjere upravljanja ako se u izvješću podnesenom Komisiji pokaže loše stanje očuvanja iskorištavanih stokova te istodobno otvoriti mogućnost djelovanja za unapređenje znanstvene podloge za poboljšani plan upravljanja.

                     (28)

                     Mjere predviđene ovom Uredbom u skladu su s mišljenjem Odbora za ribarstvo i akvakulturu,

               DONIJELA JE OVU UREDBU:

            Članak 1.
            Odstupanje

               1.   Članak 4. stavak 1. Uredbe (EZ) br. 1967/2006 ne primjenjuje se u teritorijalnim vodama Hrvatske na ribolov gire oblice (Spicara smaris) obalnim mrežama potegačama „giraricom” i „migavicom”.

               2.   Članak 13. stavak 1. prvi podstavak Uredbe (EZ) br. 1967/2006 ne primjenjuje se u teritorijalnim vodama Hrvatske na ribolov sljedećih vrsta:

                           (a)

                           gofa (Seriola dumerili) obalnom mrežom potegačom velike veličine oka „šabakun”;

                           (b)

                           gavuna (Atherina boyeri) obalnom mrežom potegačom „oližnicom” i

                           (c)

                           gire oblice (Spicara smaris) obalnim mrežama potegačama „giraricom” i „migavicom”.

               3.   Obalne mreže potegače iz stavaka 1. i 2. upotrebljavaju plovila:

                           (a)

                           koja imaju registarski broj utvrđen u hrvatskom planu upravljanja koji je Hrvatska donijela u skladu s člankom 19. Uredbe (EZ) br. 1967/2006;

                           (b)

                           koja sudjeluju u predmetnom ribolovu više od pet godina i ne dovode do dodatnog povećanja ribolovnog napora i

                           (c)

                           koja imaju odobrenje za ribolov i love prema hrvatskom planu upravljanja.

            Članak 2.
            Plan praćenja i izvješće
            U roku od tri godine od stupanja na snagu ove Uredbe Hrvatska Komisiji dostavlja izvješće sastavljeno u skladu s planom praćenja koji je utvrđen u hrvatskom planu upravljanja.

            Članak 3.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se u razdoblju od 26. listopada 2018. do 26. listopada 2021.

            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            Sastavljeno u Bruxellesu 22. listopada 2018.

                  Za Komisiju

                  Predsjednik

               Jean-Claude JUNCKER

            (1)  SL L 36, 8.2.2007., str. 6.

            (2)  Pravilnik o obavljanju gospodarskog ribolova na moru obalnim mrežama potegačama, Narodne novine, NN 30/2018, kako je izmijenjen Pravilnikom o izmjeni Pravilnika o obavljanju gospodarskog ribolova na moru obalnim mrežama potegačama, NN 49/2018

            (3)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).


title: Provedbena uredba Vijeća (EU) 2018/1654 od 6. studenoga 2018. o provedbi Uredbe (ZVSP) 2017/1509 o mjerama ograničavanja protiv Demokratske Narodne Republike Koreje

text:
                  7.11.2018

                  HR

                  Službeni list Europske unije

                  L 276/3

         PROVEDBENA UREDBA VIJEĆA (EU) 2018/1654
         od 6. studenoga 2018.
         o provedbi Uredbe (ZVSP) 2017/1509 o mjerama ograničavanja protiv Demokratske Narodne Republike Koreje
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2017/1509 od 30. kolovoza 2017. o mjerama ograničavanja protiv Demokratske Narodne Republike Koreje i o stavljanju izvan snage Uredbe (EZ) br. 329/2007 (1), a posebno njezin članak 47. stavak 5.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 30. kolovoza 2017. donijelo Uredbu (EU) 2017/1509.

                     (2)

                     Odbor Vijeća sigurnosti Ujedinjenih naroda, osnovan na temelju Rezolucije Vijeća sigurnosti Ujedinjenih naroda 1718 (2006) („Odbor VSUN”), na popis je 3. listopada 2017. uvrstio četiri plovila koja podliježu zabrani ulaska u luke.

                     (3)

                     Odbor VSUN-a na popis je 28. prosinca 2017. uvrstio četiri plovila koja podliježu zabrani ulaska u luke.

                     (4)

                     Odbor VSUN-a na popis je 30. ožujka 2018. uvrstio 15 plovila koja podliježu zamrzavanju imovine i 25 plovila koja podliježu zabrani ulaska u luke. Ta plovila navedena su u Prilogu XIV. Uredbi (EU) 2017/1509.

                     (5)

                     Odbor VSUN-a objavio je na popisu uvrštenih plovila dodatne informacije u vezi s pojedinima od tih plovila.

                     (6)

                     Prilog XIV. Uredbi (EU) 2017/1509 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog XIV. Uredbi (EU) 2017/1509 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. studenoga 2018.

                  Za Vijeće

                  Predsjednik

               H. LÖGER

            (1)  SL L 224, 31.8.2017., str. 1.

            PRILOG

                        1.

                        U Prilogu XIV. Uredbi (EU) 2017/1509 unosi od 1. do 15. pod naslovom „A. Plovila koja podliježu zapljeni” zamjenjuje se sljedećim:

                                    „Ime plovila

                                    IMO broj

                                    Uvršteno kao gospodarski izvori

                                    Datum uvrštenja na popis UN-a

                                    1.

                                    CHON MYONG 1
                                    Naftni tanker CHON MYONG 1 iz DNRK-a izvršio je krajem prosinca 2017. prijenos s broda na brod, vjerojatno nafte.

                                    8712362

                                    30.3.2018.

                                    2.

                                    AN SAN 1
                                    Naftni tanker AN SAN 1 iz DNRK-a bio je krajem siječnja 2018. uključen u operacije prijenosa s broda na brod, vjerojatno nafte.

                                    7303803

                                    30.3.2018.

                                    3.

                                    YU PHYONG 5
                                    Trgovačko plovilo YU PHONG 5 iz DNRK-a izvršilo je, prijenosom s broda na brod koji se odvio 26. studenoga 2017., uvoz rafiniranih naftnih proizvoda u Nampo u DNRK-u 29. studenoga 2017.

                                    8605026

                                    30.3.2018.

                                    4.

                                    SAM JONG 1
                                    Trgovačko plovilo SAM JONG 1 iz DNRK-a bilo je uključeno u operacije prijenosa nafte s broda na brod krajem siječnja 2018.

                                    8405311

                                    30.3.2018.

                                    5.

                                    SAM JONG 2
                                    Trgovačko plovilo SAM JONG 2 iz DNRK-a bilo je uključeno u operacije prijenosa nafte s broda na brod krajem siječnja 2018.

                                    7408873

                                    30.3.2018.

                                    6.

                                    SAM MA 2
                                    Naftni tanker SAM MA 2 iz DNRK-a izvršio je višestrukim prijenosima s broda na brod uvoz rafiniranih naftnih proizvoda u listopadu, početkom studenoga i sredinom studenoga 2017.

                                    8106496

                                    30.3.2018.

                                    7.

                                    YU JONG 2
                                    Naftni tanker YU JONG 2 iz DNRK-a bio je uključen u operacije prijenosa nafte s broda na brod u studenome 2017. Plovilo YU JONG 2 također je 16. veljače 2018. bilo uključeno u operaciju prijenosa s broda na brod, vjerojatno nafte, s plovilom MIN NING DE YOU 078.

                                    8604917

                                    30.3.2018.

                                    8.

                                    PAEK MA
                                    Plovilo PAEK MA iz DNRK-a bilo je uključeno u operacije prijenosa nafte s broda na brod sredinom siječnja 2018.

                                    9066978

                                    30.3.2018.

                                    9.

                                    JI SONG 6
                                    Naftni tanker JI SONG 6 iz DNRK-a bio je uključen u operacije prijenosa nafte s broda na brod krajem siječnja 2018.

                                    8898740

                                    30.3.2018.

                                    10.

                                    CHON MA SAN
                                    Plovilo CHON MA SAN iz DNRK-a bilo je uključeno u operacije prijenosa nafte s broda na brod sredinom studenoga 2017.

                                    8660313

                                    30.3.2018.

                                    11.

                                    NAM SAN 8
                                    Vjeruje se da je tanker za prijevoz sirove nafte NAM SAN 8 iz DNRK-a bio uključen u operacije prijenosa nafte s broda na brod.

                                    8122347

                                    30.3.2018.

                                    12.

                                    YU SON
                                    Vjeruje se da je naftni tanker YU SON iz DNRK-a bio uključen u operacije prijenosa nafte s broda na brod.

                                    8691702

                                    30.3.2018.

                                    13.

                                    WOORY STAR
                                    Vjeruje se da je teretno plovilo WOORY STAR iz DNRK-a bilo uključeno u nezakonite prijenose zabranjene robe iz DNRK-a.

                                    8408595

                                    30.3.2018.

                                    14.

                                    JI SONG 8
                                    Vjeruje se da je teretno plovilo JI SONG 8 iz DNRK-a, čiji je vlasnik Phyongchon Shipping & Marine, bilo uključeno u nezakonite prijenose zabranjene robe iz DNRK-a.

                                    8503228

                                    Phyongchon Shipping & Marine

                                    30.3.2018.

                                    15.

                                    HAP JANG GANG 6
                                    Ostale informacije: Vjeruje se da je teretno plovilo HAP JANG GANG 6 iz DNRK-a, čiji je vlasnik Hapjanggang Shipping Corp, bilo uključeno u nezakonite prijenose zabranjene robe iz DNRK-a.

                                    9066540

                                    Hapjanggang Shipping Corp

                                    30.3.2018.”

                        2.

                        U Prilogu XIV. Uredbi (EU) 2017/1509 unosi od 1. do 33. pod naslovom „B. Plovila kojima je zabranjen ulazak u luke” zamjenjuje se sljedećim:

                                    „Ime plovila

                                    IMO broj

                                    Datum uvrštenja na popis UN-a

                                    1.

                                    PETREL 8
                                    Ostale informacije: nije dostupno

                                    9562233
                                    (MMSI broj: 620233000)

                                    3.10.2017.

                                    2.

                                    HAO FAN 6
                                    Ostale informacije: nije dostupno

                                    8628597
                                    (MMSI broj: 341985000)

                                    3.10.2017.

                                    3.

                                    TONG SAN 2
                                    Ostale informacije: nije dostupno

                                    8937675
                                    (MMSI broj: 445539000)

                                    3.10.2017.

                                    4.

                                    JIE SHUN
                                    Ostale informacije: nije dostupno

                                    8518780
                                    (MMSI broj: 514569000)

                                    3.10.2017.

                                    5.

                                    BILLIONS NO. 18
                                    Ostale informacije: nije dostupno

                                    9191773

                                    28.12.2017.

                                    6.

                                    UL JI BONG 6
                                    Ostale informacije: nije dostupno

                                    9114555

                                    28.12.2017.

                                    7.

                                    RUNG RA 2
                                    Ostale informacije: nije dostupno

                                    9020534

                                    28.12.2017.

                                    8.

                                    RYE SONG GANG 1
                                    Ostale informacije: nije dostupno

                                    7389704

                                    28.12.2017.

                                    9.

                                    CHON MYONG 1
                                    Ostale informacije: Naftni tanker CHON MYONG 1 iz DNRK-a izvršio je krajem prosinca 2017. prijenos s broda na brod, vjerojatno nafte.

                                    8712362

                                    30.3.2018.

                                    10.

                                    AN SAN 1
                                    Ostale informacije: Naftni tanker AN SAN 1 iz DNRK-a bio je krajem siječnja 2018. uključen u operacije prijenosa s broda na brod, vjerojatno nafte.

                                    7303803

                                    30.3.2018.

                                    11.

                                    YU PHYONG 5
                                    Ostale informacije: Trgovačko plovilo YU PHONG 5 iz DNRK-a izvršilo je, prijenosom s broda na brod koji se odvio 26. studenoga 2017., uvoz rafiniranih naftnih proizvoda u Nampo u DNRK-u 29. studenoga 2017.

                                    8605026

                                    30.3.2018.

                                    12.

                                    SAM JONG 1
                                    Ostale informacije: Trgovačko plovilo SAM JONG 1 iz DNRK-a bilo je uključeno u operacije prijenosa nafte s broda na brod krajem siječnja 2018.

                                    8405311

                                    30.3.2018.

                                    13.

                                    SAM JONG 2
                                    Ostale informacije: Trgovačko plovilo SAM JONG 2 iz DNRK-a bilo je uključeno u operacije prijenosa nafte s broda na brod krajem siječnja 2018.

                                    7408873

                                    30.3.2018.

                                    14.

                                    SAM MA 2
                                    Ostale informacije: Naftni tanker SAM MA 2 iz DNRK-a izvršio je višestrukim prijenosima s broda na brod uvoz rafiniranih naftnih proizvoda u listopadu, početkom studenoga i sredinom studenoga 2017.

                                    8106496

                                    30.3.2018.

                                    15.

                                    YU JONG 2
                                    Ostale informacije: Naftni tanker YU JONG 2 iz DNRK-a bio je uključen u operacije prijenosa nafte s broda na brod u studenome 2017. Plovilo YU JONG 2 također je 16. veljače 2018. bilo uključeno u operaciju prijenosa s broda na brod, vjerojatno nafte, s plovilom MIN NING DE YOU 078.

                                    8604917

                                    30.3.2018.

                                    16.

                                    PAEK MA
                                    Ostale informacije: Plovilo PAEK MA iz DNRK-a bilo je uključeno u operacije prijenosa nafte s broda na brod sredinom siječnja 2018.

                                    9066978

                                    30.3.2018.

                                    17.

                                    JI SONG 6
                                    Ostale informacije: Naftni tanker JI SONG 6 iz DNRK-a bio je uključen u operacije prijenosa nafte s broda na brod krajem siječnja 2018.

                                    8898740

                                    30.3.2018.

                                    18.

                                    CHON MA SAN
                                    Ostale informacije: Plovilo CHON MA SAN iz DNRK-a bilo je uključeno u operacije prijenosa nafte s broda na brod sredinom studenoga 2017.

                                    8660313

                                    30.3.2018.

                                    19.

                                    NAM SAN 8
                                    Ostale informacije: Vjeruje se da je tanker za prijevoz sirove nafte NAM SAN 8 iz DNRK-a bio uključen u operacije prijenosa nafte s broda na brod.

                                    8122347

                                    30.3.2018.

                                    20.

                                    YU SON
                                    Ostale informacije: Vjeruje se da je naftni tanker YU SON iz DNRK-a bio uključen u operacije prijenosa nafte s broda na brod.

                                    8691702

                                    30.3.2018.

                                    21.

                                    WOORY STAR
                                    Ostale informacije: Vjeruje se da je teretno plovilo WOORY STAR iz DNRK-a bilo uključeno u nezakonite prijenose zabranjene robe iz DNRK-a.

                                    8408595

                                    30.3.2018.

                                    22.

                                    ASIA BRIDGE 1
                                    Ostale informacije: Plovilo ASIA BRIDGE 1 natovarilo je 22. listopada 2017. ugljen iz DNRK-a u Nampu u DNRK-u te ga je zatim prevezlo do Cam Pha u Vijetnamu.

                                    8916580

                                    30.3.2018.

                                    23.

                                    XIN GUANG HAI
                                    Ostale informacije: Trgovačko plovilo XIN GUANG HAI natovarilo je 27. listopada 2017. ugljen iz DNRK-a u Taeanu u DNRK-u te ga je 18. prosinca 2017. dovezlo u Port Klang u Maleziji.

                                    9004700

                                    30.3.2018.

                                    24.

                                    HUA FU
                                    Ostale informacije: Plovilo HUA FU natovarilo je 24. rujna 2017. ugljen iz DNRK-a u Najinu u DNRK-u.

                                    9020003

                                    30.3.2018.

                                    25.

                                    YUK TUNG
                                    Ostale informacije: Plovilo YUK TUNG izvršilo je u siječnju 2018. prijenos s broda na brod, vjerojatno nafte, s plovilom RYE SONG GANG.

                                    9030591

                                    30.3.2018.

                                    26.

                                    KOTI
                                    Ostale informacije: Plovilo KOTI izvršilo je 9. prosinca 2017. prijenos s broda na brod, vjerojatno nafte, s plovilom KUM UN SAN 3.

                                    9417115

                                    30.3.2018.

                                    27.

                                    DONG FENG 6
                                    Ostale informacije: Plovilo DONG FENG 6 natovarilo je 11. srpnja 2017. ugljen iz DNRK-a u Hamhungu u DNRK-u radi izvoza te time prekršilo sankcije UN-a.

                                    9008201

                                    30.3.2018.

                                    28.

                                    HAO FAN 2
                                    Ostale informacije: Plovilo HAO FAN 2 natovarilo je 3. lipnja 2017. ugljen iz DNRK-a u Nampu u DNRK-u radi izvoza te time prekršilo sankcije UN-a.

                                    8747604

                                    30.3.2018.

                                    29.

                                    HAO FAN 6
                                    Ostale informacije: Plovilo HAO FAN 6 natovarilo je 27. kolovoza 2017. ugljen iz DNRK-a u Nampu u DNRK-u.

                                    8628597

                                    30.3.2018.

                                    30.

                                    JIN HYE
                                    Ostale informacije: Plovilo JIN HYE izvršilo je 16. prosinca 2017. prijenos s broda na brod s plovilom CHON MA SAN.

                                    8518572

                                    30.3.2018.

                                    31.

                                    FAN KE
                                    Ostale informacije: Plovilo FAN KE natovarilo je u rujnu/listopadu 2017. ugljen iz DNRK-a u Nampu u DNRK-u.

                                    8914934

                                    30.3.2018.

                                    32.

                                    WAN HENG 11
                                    Ostale informacije: Plovilo WAN HENG 11 izvršilo je 13. veljače 2018. prijenos s broda na brod, vjerojatno nafte, s plovilom RYE SONG GANG 1.
                                    Plovilo Wan Heng 11, prethodno pod zastavom Belizea, sada plovi pod zastavom DNRK-a pod nazivom KUMJINGANG3 ili Kum Jin Gang 3.

                                    8791667

                                    30.3.2018.

                                    33.

                                    MIN NING DE YOU 078
                                    Ostale informacije: Plovilo MIN NING DE YOU izvršilo je 16. veljače 2018. prijenos s broda na brod, vjerojatno nafte, s plovilom YU JONG 2.

                                    ne postoji

                                    30.3.2018.”